B4-0735, 0791 και 0813/96

Ψήφισμα σχετικά με τις εκλογές στην Αλβανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην Αλβανία και τις σχέσεις ΕΕ/Αλβανίας,

- έχοντας υπόψη τη δήλωση της Προεδρίας του Συμβουλίου της Ευρωπαϊκής Ένωσης στις 31 Μαΐου 1996, με την οποία ζητείται η μερική επανάληψη των εκλογών,

Α. επισημαίνοντας ότι, σύμφωνα με τις εκθέσεις διεθνών παρατηρητών, ιδίως των παρατηρητών του Οργανισμού για την Ασφάλεια και τη Συνεργασία στην Ευρώπη, σημειώθηκαν σειρά σοβαρών παραβιάσεων του ίδιου του εκλογικού νόμου της Αλβανίας, καθώς και σοβαρά κρούσματα εκφοβισμού των εκλογέων και των μελών των εφορευτικών επιτροπών,

Β. επισημαίνοντας ότι εννέα κόμματα της αντιπολίτευσης απέσυραν την υποψηφιότητά τους τη νύχτα των εκλογών εις ένδειξη διαμαρτυρίας και ότι ορισμένα κόμματα της αντιπολίτευσης αποφάσισαν να μποϋκοτάρουν τον δεύτερο γύρο των εκλογών στις 2 Ιουνίου 1996,

Γ. επισημαίνοντας ότι η κεντρική εφορευτική επιτροπή στα Τίρανα χαρακτήρισε άκυρο το αποτέλεσμα των εκλογών σε 17 περιφέρειες επί συνόλου 115 και ότι ο Πρόεδρος Μπερίσα όρισε νέα ημερομηνία εκλογών, που πραγματοποιήθηκαν στις 16 Ιουνίου, για τις 17 αυτές εκλογικές περιφέρειες,

Δ. ανησυχώντας βαθύτατα για τις δηλώσεις των κομμάτων της αντιπολίτευσης, τα οποία, ενώ διαμαρτύροντο ισχυριζόμενα ότι δεν αρκούσε η μερική επανάληψη των εκλογών, ανακοίνωσαν ότι θα συνεχίσουν να τις μποϋκοτάρουν,

Ε. ανησυχώντας για το ξέσπασμα βίαιων συγκρούσεων μεταξύ της αστυνομίας και διαδηλωτών υπέρ της δημοκρατίας, μετά τις εκλογές,

ΣΤ. τονίζοντας τη σημασία μιας δίκαιης εκλογικής διαδικασίας για την εδραίωση ενός πλήρους δημοκρατικού καθεστώτος στην Αλβανία,

Ζ. λαμβάνοντας υπόψη ότι η Επιτροπή θα υποβάλει πρόταση στο Συμβούλιο ώστε να της ανατεθεί διαπραγματευτική εντολή για τη νέα συμφωνία με την Αλβανία, η οποία θα αντικαταστήσει τη συμφωνία εμπορίου και συνεργασίας του 1992 και θα σφυρηλατήσει ισχυρότερους δεσμούς σε επίπεδο πολιτικού διαλόγου, καθώς και ότι η Αλβανία είναι πλήρες μέλος του Ευρωπαϊκού Συμβουλίου,

1. επαναλαμβάνει την υποστήριξή του προς τη διαδικασία εκδημοκρατισμού της Αλβανίας, αλλά πιστεύει ότι τα αρνητικά γεγονότα που μεσολάβησαν κατά τη διάρκεια των εκλογών αυτών αποτελούν σαφή οπισθοδρόμηση σε ό,τι αφορά την εξέλιξη προς ένα πλήρως δημοκρατικό καθεστώς και τον σεβασμό των κανόνων δικαίου[semigr ]

2. καταδικάζει τις παραβιάσεις της εκλογικής διαδικασίας που σημειώθηκαν στην Αλβανία[semigr ]

3. καλεί με έμφαση τον Πρόεδρο της Αλβανίας να ακυρώσει το αποτέλεσμα αυτών των εκλογών και να διοργανώσει, το ταχύτερο δυνατόν, νέες εκλογές σύμφωνα με τις διεθνείς δημοκρατικές προδιαγραφές[semigr ]

4. απευθύνει έκκληση στην κυβέρνηση και στα κόμματα της αντιπολίτευσης να επαναλάβουν τον πολιτικό διάλογο με στόχο την εξεύρεση λύσης στη σημερινή κρίση[semigr ]

5. ζητεί από το Συμβούλιο να καταστήσει σαφές στις αλβανικές αρχές ότι η Ευρωπαϊκή Ένωση ζητεί από την Αλβανία να διεξαγάγει τις εκλογές με απόλυτο σεβασμό των διεθνών κανόνων και ότι τούτο αποτελεί προϋπόθεση για τυχόν μελλοντικές διαπραγματεύσεις με στόχο τη στενότερη συνεργασία με την Ευρωπαϊκή Ένωση[semigr ]

6. καλεί την αλβανική Κυβέρνηση να προβεί στην αποφυλάκιση των πολιτικών κρατουμένων, να εξασφαλίσει τις προϋποθέσεις για την ελεύθερη και ανεξάρτητη λειτουργία των μέσων ενημέρωσης και να καταργήσει τη θανατική ποινή[semigr ]

7. καλεί με έμφαση την Επιτροπή και το Συμβούλιο να αναβάλουν κάθε περαιτέρω συνεργασία μεταξύ της Ευρωπαϊκής Ένωσης και της Αλβανίας έως ότου αποκατασταθεί στη χώρα αυτή ο σεβασμός της δημοκρατίας και των δικαιωμάτων του ανθρώπου και διεξαχθούν νέες εκλογές σύμφωνα με τις διεθνείς δημοκρατικές προδιαγραφές[semigr ]

8. αναθέτει στον Προέδρό του να διαβιβάσει το παρόν ψήφισμα στο Συμβούλιο, την Επιτροπή, την αλβανική Κυβέρνηση και στον Πρόεδρο της Δημοκρατίας της Αλβανίας.